Katrín Jakobsdóttir forsætisráðherra var gestur Chatham House í London í gærmorgun áður en hún hélt til heimsóknar til Elísabetar drottningar og Boris Johnson . Chatham House eru samtök sem starfrækt eru utan ríkisafskipta og ekki í ábataskyni til að skapa vettvang og skoðanaskipti um alþjóðamál og málefni líðandi stundar . Þar flutti Katrín vel stílaða ræðu sem ég hvet ykkur til að lesa hér og horfa á hér . Katrín kemur ákaflega vel fyrir , er vel mælandi á enska tungu , beitir færni í ræðutækni og er glæsileg . Ung , kraftmikil , skynsöm og gáfuð kona og sú sýn sem hún kynnti í ræðu sinni bar á margan hátt vott um víðsýni og framsýni – Katrín virkaði umfram allt ákaflega manneskjuleg . Ég var í fyrstu eiginlega stórhrifin , næst undrandi og svo eiginlega bara forviða . Efni ræðunnar og umræðna á eftir var Ísland og “ velsældarhagkerfið ” , en hugtakið er fremur nýtt af nálinni í orðræðu íslenskra stjórnmála . Velsældarhagkerfi þýðir á stjórnmálamáli að stjórnmálamenn þykjast nú skilja að velsæld almennings er líka einhvers virði . Þetta kynnir leiðtogi Vinstri grænna sem nýja og framsækna hugsun á heimsvísu . Hvernig Katrín getur verið talsmaður þessarar sjálfsögðu stefnu , í útlöndum , er mér þó hulið . Katrín leiðir ríkisstjórn sem sveltir heilbrigðiskerfi , mennta - og samgöngukerfi og aðra nauðsynlega innviði um þúsundir milljóna og mærir fjármálaráðherra sinn sem rekur ríkissjóð eins og um fjárfestingasjóð væri að ræða . Ríkisstjórn sem leiðir vansæld ekki velsæld . Ríkisstjórn Íslands heldur hlífiskildi yfir bófum sem hafa sannanlega með ósvífnum hætti rænt samlanda sína og aðrar þjóðir auðæfum sínum og þar með innviðum . Hún axlar enga ábyrgð gagnvart borgurum og beitir engum viðurlögum fyrir framferðið enn sem komið er . Engar líkur eru á að nokkuð verði að gert , ef við lítum örsnöggt í skúmaskot hrunsins . Þetta er hið litla Ísland , sem skattgreiðendur eru látnir eyða miklum fjármunum í að auglýsa sem hina litlu paradís réttvísinnar . Íslandssagan um landið knáa sem svipti auðmenn illum feng sínum og refsaði eftir byltingu almúgans fer hátt um heiminn eins og annað heimatilbúið bull . Uppskriftin að hugmyndinni um velsældarhagkerfið er ekki úr íslensku eldhúsi , heldur riðu Írar á vaðið og fengu Ísland og Nýja-Sjáland til að leiða þá hugsun til annarra að hagsæld þjóða ætti ekki einungis að meta í efnahagslegum skilningi heldur væri velsæld og vellíðan þjóða jafn mikivægur mælikvarði á ríkidæmi þjóða . Þetta er andsvar kvenleiðtoga þessara landa gegn óðakapítalisma sem safnar auði til fárra og holar niður þá innviði sem eiga að gagnast mörgum og tryggja velsæld fólks . Katrín fullyrðir í Chatham House að ríkisstjórn hennar sé að fjárfesta verulega í innviðum samfélagsins og telur fyrst heilbrigðiskerfið , velferðarkerfið og menntakerfið . Kannast einhver við þetta ? Guð láti á gott vita og að þær fjárfestingar skili sér á meðan þeir og börn þeirra sem lesa þetta draga andann . Því það ríkir neyðarástand á Íslandi í þessum efnum , heilbrigðiskerfið er komið að fótum fram , ríkisstjórnin vill fremur einkavæða það en losa um eignarhald sitt á fyrirtækjum og ríkisstyrkja . Velferðarkerfið er líka handónýtt , spyrjið fátækt barnafólk , sjúklinga og öryrkja og tæplega 40% drengja á Íslandi sem geta ekki lesið sér til ánægju eða gagns . Athugið að ólæsi er stjórnmálamönnum afar gagnlegt , því ef þú skilur ekki hvernig kaupin gerast á eyrinni , þá geturðu ekki varið þig og þína . Hvert fara skattarnir okkar gott fólk ? Katrín kynnir í Chatham House fögur fyrirheit í umhverfismálum og kolefnisjafnað Ísland árið 2040 . Kolefnisskattar innheimtir , mataröryggi tryggt , hreinar samgöngur , skurðuppfyllingar , styrkir til lausna á sviði umhverfismála , banna bíla sem ganga fyrir hefðbundnu eldsneyti eftir árið 2030 svo eitthvað sé nefnt . Hvernig þetta samræmist raunverulegri stefnu ríkisstjórnar Katrínar sem stendur fyrir ríkisstyrktri stóriðju í formi skattaívilnanna , stórmengandi hernaðaruppbyggingu Bandaríkjamanna Í Keflavík , vafasömum virkjunaráformum , stóraukinni umferð skemmtiferðaskipa og andvaraleysi við ábendingum um að andrúmsloft á Íslandi sé endurtekið skaðlegt sökum mengunar , veit ég ekki . En þetta hljómar allt vel í útlöndum og mjög vel á ensku . Þetta fær einhvern alvörublæ , þarna fer alvöru hugsjónastjórnmálamaður , hugsar maður . Katrín kynnir svo til sögunnar fjármálaáætlun ríkisstjórnarinnar sem verði kynnt landsmönnum næsta vor þar sem forgangsatriði hafi verið rækilega skilgreind og þau eru meðal annars og haldið ykkur nú ! Stórminnkuð kolefnislosun ! og geðheilsa ! Kosningaloforðin skrifa sig sjálf : „ Allir fá tíma á geðdeild ef þeir fara þangað fótgangandi ! ” Katrín sagði frá því í Chatham House að þótt að Íslendingar séu í hópi hamingjusömustu þjóða í heimi þá hafi þunglyndislyfjanotkun valdið heilbrigðisyfirvöldum áhyggjum þar sem slík lyf séu meira notuð hér en hjá nágrannaþjóðum okkar og nauðsynlegt sé að grípa til veigamikilla aðgerða til að bæta geðheilsu landsmanna . Þær aðgerðir til næstu fimm ára kynnti Katrín og í þessari röð ; Með bættri geðþjónustu , forvörnum meðal annars í gegnum íþróttastarf og listir ! Næst talaði Katrín fyrir mikilvægi þess að tryggja fólki húsnæði og skapa jafnvægi milli atvinnu og heimilis , sumsé að stytta vinnutíma geri ég ráð fyrir . Þunglyndi stafar af mörgum ástæðum en þegar fólk getur ekki verið öruggt um að geta tryggt sér og sínum viðunandi lífsskilyrði , því ríkisstjórnin kemur raunverulega í veg fyrir það , þá grefur það undan tiltrú manneskjunnar á sig sjálfa og hún verður þunglynd . Í samfélagi þar sem auðsöfnun og ríkidæmi nýtur virðingar og lotning og þöggun umlykur spillingu verður fólk þunglynt , því framferði þeirra fáu sem auðgast , bitnar á mörgum og veldur hjá þeim skömm , reiði og vanlíðan . Í ríkisstjórn sem stöðugt ver rétt hinna fáu til að haga sér eins og innviðir samfélagsins séu spilapeningar í Matador verður fólk þunglynt . Það er þunglyndisvekjandi að vita betur , en vera stöðugt sagt að maður hafi rangt fyrir sér . Að gildismat manns sé stöðugt sagt einskis virði , er heilaþvottur og þarmeð ávísun á geðveiki . Ég deili ekki framtíðarsýn Katrínar Jakobsdóttur því ég kem henni ekki heim og saman . Orðin úr munni hennar hjá Chatham House eru í engu í samræmi við þann veruleika sem ég þekki á Íslandi . Katrín segir það að hafa alist upp í blokk hafi kennt henni allt sem hún þurfti að vita um málamiðlanir . Ég kann ekki að meta málamiðlanir Katrínar Jakobsdóttur í ríkisstjórnarsamstarfinu og því síður þann tvískinnungshátt sem birtist í framkomu hennar í útlöndum . Ég ætla að enda þessa grein á orðum Katrínar sjálfrar í lauslegri þýðingu minni , besta orwelíska tvítal ( eng . doublespeak ) sem sést hefur lengi : „ Fyrir okkur stjórnmálamenn þar sem eilífðin er bundin við okkar stjórnarsetu ( sem getur verið ansi stutt í sumum löndum ! ) er samt hollt að ímynda sér að þurfa að standa fyrir svörum barnabarna sinna og jafnvel barna þeirra . Og ef þau spyrja : „ Afhverju björguðu þið ekki jörðinni ? ” Þá vil ég ekki svara : „ Afþví að við ákváðum frekar að bjarga kapítalismanum í þeirri mynd sem við þekktum hann . ”